**Jánoshalma Városi Önkormányzat Képviselő-testületének 21/2025. (X. 23.) önkormányzati rendelete**

**a helyi önazonosság védelméről**

[1] Jánoshalma Városi Önkormányzat, élve az Alaptörvény tizenötödik módosítása által biztosított felhatalmazással, a helyi közösség önazonossághoz való alapjogának érvényesítése érdekében úgy rendelkezik, hogy a település fejlődési irányának alakítása során elsődleges szempontként veszi figyelembe a város társadalmi rendjének és közösségi érdekeinek a megőrzését.

[2] Jánoshalma Városi Önkormányzat Képviselő-testülete Magyarország Alaptörvénye 32. cikk (1) bekezdés a) pontjában meghatározott feladatkörében eljárva, a helyi önazonosság védelméről szóló 2025. évi XLVIII. törvény 22. § (2) bekezdésében foglalt felhatalmazás alapján a következőket rendeli el:

**1. A rendelet célja**

**1. §**

A rendelet célja Jánoshalma város kulturális értékeinek és társadalmi érdekének a védelme, továbbá a település közbiztonságának fenntartása.

**2. A rendelet hatálya**

**2. §**

(1) Jelen rendelet hatálya Jánoshalma város közigazgatási területére terjed ki.

(2) Jelen rendeletben foglalt szabályokat a belföldi és külföldi betelepülőkre egyaránt alkalmazni kell.

**3. Értelmező rendelkezések**

**3. §**

E rendelet alkalmazásában:

*a)* betelepülő: a helyi önazonosság védelméről szóló 2025. évi XLVIII. törvény (továbbiakban: Hövtv.) 3. § a) pontjában meghatározott fogalom

*b)* hozzátartozó: a Polgári Törvénykönyv szerinti hozzátartozó

*c)* ingatlanszerzés: a Hövtv. 3. § d) pontjában meghatározott fogalom

*d)* lakcím: a Hövtv. 3. § f) pontjában meghatározott fogalom

**4. A helyi önazonosság védelmének eszközei**

**4. §**

(1) Jánoshalma Városi Önkormányzat Képviselő-testülete (a továbbiakban: Képviselő-testület) a helyi önazonosság védelmében az alábbi jogvédelmi eszközöket vezeti be:

*a)* elővásárlási jog (dologi jogvédelmi eszköz)

*b)* lakcímlétesítési tilalom (személyi jogvédelmi eszköz)

*c)* lakcímlétesítési engedély (személyi jogvédelmi eszköz)

*d)* betelepülési hozzájárulás (személyi jogvédelmi eszköz)

(2) A Képviselő-testület fenntartja azon jogát, hogy méltányossági alapon az érintett írásbeli kérelmére jelen rendeletben foglalt rendelkezésektől eltérő döntést hozzon.

**5. Elővásárlási jog**

**5. §**

(1) A Képviselő-testület Jánoshalma város közigazgatási területén a helyi közösség önazonossághoz való jogának érvényesítése érdekében bevezeti a Hövtv. meghatározott elővásárlási jogot, a Hövtv. 8. § (1) bekezdésében meghatározott sorrendben.

(2) Az adásvételi szerződés közlése iránti kérelmet a Hövtv. 9. § (1) bekezdésében előírt határidőn belül, a helyi önazonosság védelméről szóló törvény jogvédelmi eszközeinek alkalmazására vonatkozó szabályokról szóló 240/2025. (VII.31.) Korm.rendelet (a továbbiakban: Korm.rendelet) 1. § (6) bekezdésében meghatározott módon és a Korm. rendelet 1. melléklete szerinti adattartalommal kell benyújtani a jegyző részére.

(3) Az elővásárlási jog gyakorlásáról a Képviselő-testület egyedi eljárásban dönt.

(4) Az elővásárlási jog gyakorlása során a Képviselő-testület fenntartja magának a jogot a személyes meghallgatás megtartására az alábbiak szerint:

*a)* az ingatlanra vételi ajánlatot tevő szerződő felet a Képviselő-testület személyesen hallgatja meg az elővásárlási jog gyakorlására nyitva álló határidőn belül;

*b)* az a) pontban meghatározott meghallgatás helyéről és időpontjáról a Képviselő-testület a jegyző útján igazolható módon értesítést küld ki a vételi ajánlatot tevő részére.

**6. Lakcímlétesítés általános feltételei**

**6. §**

(1) A Jánoshalma közigazgatási területén lakcímet létesíteni kívánó betelepülő egyszeri 500.000 Ft összegű betelepülési hozzájárulást (továbbiakban: betelepülési hozzájárulás) köteles fizetni az Önkormányzat bankszámlájára történő utalással. A befizetésről a jegyző igazolást állít ki.

(2) A betelepülési hozzájárulás megfizetésére a kérelem benyújtásával egyidejűleg köteles a betelepülő.

(3) El kel utasítani annak a betelepülőnek a kérelmét, aki az (1) bekezdésben meghatározott betelepülési hozzájárulást nem fizeti meg.

(4) A betelepülési hozzájárulásként megfizetett összeget a kérelem elutasítása esetén az Önkormányzat a döntés közlését követő 8 napon belül visszautalja a kérelmező részére.

(5) A lakcímlétesítési kérelmet a betelepülő a vele egy háztartásban élő hozzátartozójával együtt is benyújthatja.

(6) A lakcímlétesítési kérelmet és annak mellékleteit a jegyzőnek címezve kell benyújtani:

*a)* a digitális államról és digitális szolgáltatások nyújtásának egyes szabályairól szóló törvényben meghatározott elektronikus úton, vagy

*b)* postai úton, vagy

*c)* személyesen.

(7) A lakcímlétesítés iránti kérelemhez csatolni kell:

*a)* adásvételi, bérleti szerződést vagy hozzátartozói jogállást bizonyító közokiratot vagy annak hiteles másolatát,

*b)* a jelen rendelet 8. §-ban meghatározott tényeket igazoló közokiratokat,

*c)* az 6. § (1) bekezdésében meghatározott betelepülési hozzájárulás megfizetését bizonyító okiratot, vagy a megfizetés alóli mentességi kérelem benyújtását.

(8) A lakcímlétesítési eljárás során a hiányosan benyújtott kérelem esetén a jegyző egy alkalommal 15 napos határidő mellett hiánypótlásra szólítja fel a betelepülőt. A hiánypótlásra előírt határidő jogvesztő.

(9) Amennyiben a hiánypótlásra előírt határidő eredménytelenül telik el, úgy a lakcímlétesítési kérelmet el kell utasítani.

(10) A Képviselő-testület kizárólag valamennyi szükséges dokumentum megléte esetén bírálja el a kérelmet, egyéb esetben a jegyző elutasítja azt.

(11) A lakcímlétesítési engedély kiadásáról a Képviselő-testület a kérelem benyújtásától számított 30 napon belül egyedi eljárásban dönt, amely határidő a Hövtv. 18. § (1) bekezdés alapján további 30 nappal meghosszabbítható.

(12) A lakcímlétesítés iránti kérelmet a jelen rendelet 1. melléklete tartalmazza.

**7. Lakcímlétesítési tilalom**

**7. §**

Nem létesíthet lakcímet Jánoshalmán:

*a)* az, akinek magánszemélyként vagy a tulajdonában, illetve a vezetése alatt álló gazdasági társaság vonatkozásában a kérelem benyújtásának időpontjában adótartozása vagy egyéb köztartozása van,

*b)* az, aki nem rendelkezik a kérelem benyújtásakor legalább egy éve folyamatosan fennálló társadalombiztosítási jogviszonnyal.

**8. Lakcímlétesítési engedély**

**8. §**

Jánoshalma város közigazgatási területén belül lakcím az alábbi feltételek együttes teljesülése esetén létesíthető:

*a)* a betelepülő teljesítette az 6. §-ban meghatározott feltételeket,

*b)* a betelepülő közokirattal igazolja, hogy a 7. § (1) a)–b) pontban meghatározott feltételek nem állnak fenn vele szemben,

*c)* a betelepülő hitelt érdemlően igazolja, hogy a betelepüléssel érintett ingatlanban a már lakcímmel rendelkező személyeket is figyelembe véve az ingatlan alapterülete alapján egy főre legalább 10 négyzetméter jut.

**9. Mentességek**

**9. §**

(1) A Hövtv. 6. § (1) bekezdésében meghatározott alanyi mentesség fennállása esetén a jelen rendelet 2. mellékletét képező alanyi mentesség igazolására vonatkozó kérelmet kell benyújtani a jegyzőnél.

(2) A kérelemben megjelölt mentességi okot a Korm.rendelet 15. §-ában foglalt szabályok alapján kell igazolni.

(3) A mentesség fennállása esetén a jegyző hatósági bizonyítványt állít ki a betelepülő részére a kérelem beérkezését követő 8 napon belül.

(4) A hiányosan beérkezett kérelem esetén a jegyző hiánypótlásra szólítja fel a kérelmezőt, 15 napos határidő mellett.

(5) A hiánypótlásra nyitva álló határidő eredménytelen eltelte esetén a kérelem elutasításra kerül.

**10. §**

(1) A betelepülő által benyújtott kérelem alapján a Képviselő-testület mentesítheti a betelepülési hozzájárulás megfizetése alól azt, aki

*a)* felsőfokú végzettséggel vagy szakképzettséggel rendelkezik és legalább öt év folyamatos munkavégzésre irányuló jogviszonnyal rendelkezik Jánoshalma közigazgatási területétől számított legfeljebb 40 km-es körzetben található munkáltatónál vagy

*b)* a lakosság részére várhatóan olyan szolgáltatást fog nyújtani, amelynek teljesüléséhez nagyobb társadalmi érdek fűződik, mint a hozzájárulás megfizetéséhez.

(2) E mentességet a betelepülő személy a kérelem benyújtásával egyidejűleg kérheti a Képviselő-testülettől. A Képviselő-testület a mentesség megadásáról a lakcímlétesítési engedély megadásával egyidejűleg dönt.

**10. Jogellenes betelepülés jogkövetkezményei**

**11. §**

(1) A Képviselő-testület a lakcímbejelentéssel összefüggő jogellenes betelepülés esetén kezdeményezi a betelepülő lakcímbejegyzésének törlését.

(2) Jogellenes betelepülés esetén a közigazgatási szabályszegések szankcióiról szóló 2017. évi CXXV. törvényben meghatározott bírságot szab ki a Képviselő-testület.

(3) A Képviselő-testület a bírság összegéről egyedi eljárásban dönt.

**11. Záró rendelkezések**

**12. §**

Ez a rendelet a kihirdetését követő napon lép hatályba.

**13. §**

A rendelet kihirdetéséről a jegyző gondoskodik.

|  |  |
| --- | --- |
| Lengyel Endre polgármester | Dr. Rennerné dr. Radvánszki Anikó jegyző |

A rendelet a mai napon kihirdetésre került.

Jánoshalma, 2025. október 23.

Dr. Rennerné dr. Radvánszki Anikó

jegyző

1. melléklet a 21/2025. (X. 23.) önkormányzati rendelethez

**Lakcím (állandó lakcím és tartózkodási hely) létesítés iránti kérelem**

1. A Kérelmező adatai
   1. Kérelmező neve:…………………………………………………………………………
   2. Kérelmező jelenlegi lakcíme:……………………………………………………………
   3. Kérelmező anyja neve:…………………………………………………………………….
   4. Kérelmező elérhetősége (email; telefonszám):…………………………………………
   5. A kérelem állandó lakcím/ tartózkodási hely létesítésére irányul. (a megfelelő aláhúzandó)
2. Fent jegyzett kérelmező kérem T. Képviselő-testületet, hogy az alábbi ingatlanban részemre és hozzátartozóim részére a lakcímlétesítéshez hozzájárulni szíveskedjen. Kijelentem, hogy a kérelem 4. pontjában meghatározott dokumentumokat hiánytalanul csatoltam, a betelepülési hozzájárulást az Önkormányzat részére megfizettem.
3. Hozzátartozókra vonatkozó adatok
   1. Hozzátartozó neve:………………………………………………………………………….

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

* 1. Hozzátartozó neve:………………………………………………………………………...

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

* 1. Hozzátartozó neve:………………………………………………………………………..

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

* 1. Hozzátartozó neve:………………………………………………………………………….

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

* 1. Hozzátartozó neve:………………………………………………………………………….

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

* 1. Hozzátartozó neve:………………………………………………………………………….

Hozzátartozó jelenlegi lakcíme:…………………………………………………………………

Hozzátartozó anyja neve:………………………………………………………………………...

1. Létesítendő lakcímre vonatkozó adatok
   1. Lakcímlétesítési kérelemmel érintett ingatlan helyrajzi száma:…………………………
   2. Lakcímlétesítési kérelemmel érintett ingatlan természetbeni címe:

……………………………………………………………………………………………..........

1. Csatolandó mellékletek:
   1. Igazolás a betelepülési hozzájárulás megfizetéséről
   2. Igazolás társadalombiztosítási jogviszony meglétéről
   3. Igazolás, hogy a Rendelet 7.§ (1) a) pontban meghatározott tartozás nem áll fenn
   4. Igazolás a mentességhez szükséges végzettség és munkaviszony fennálltáról
   5. Igazolás az ingatlan alapterületéről

Fent írott kérelmező jelen okirat aláírásával kijelentem, hogy a feltüntetett adatok és a csatolt mellékletek a valóságnak megfelelnek.

Jánoshalma, 20

……………………………………..

kérelmező

2. melléklet a 21/2025. (X. 23.) önkormányzati rendelethez

**A Hövtv. 6. §-ban meghatározott alanyi mentesség igazolására vonatkozó kérelem**

1. Alulírott .................................................................................................................................

születési hely, idő:…………………………………………………………………………………..

állandó lakcím:……………………………………………………………………………………..

kérem a Jánoshalmi Polgármesteri Hivatal jegyzőjét, hogy a Hövtv. 6. §-ban fennálló mentességem lakcímlétesítés céljából igazolni szíveskedjen.

1. A mentességi ok, amely alapján jogosult vagyok külön bírálat nélkül lakcímet létesíteni (megfelelő aláhúzandó):
   1. Hövtv. 6. § (1) bekezdés a) pont,
   2. Hövtv. 6. § (1) bekezdés b) pont,
   3. Hövtv. 6. § (1) bekezdés c) pont,
   4. Hövtv. 6. § (1) bekezdés d) pont,
   5. Hövtv. 6. § (1) bekezdés e) pont,
   6. Hövtv. 6. § (1) bekezdés f) pont,
   7. Hövtv. 6. § (1) bekezdés g) pont,
   8. Hövtv. 6. § (1) bekezdés h) pont,
   9. Hövtv. 6. § (1) bekezdés i) pont.
2. Jelen okirat aláírásával kijelentem, hogy a fenti adatok a valóságnak megfelelnek, a nyilatkozatom alátámasztásához szükséges dokumentumokat csatoltam az önkormányzati rendeletben foglaltaknak megfelelően.

Jánoshalma, 20

……………………………………….

kérelmező

Általános indokolás

Jánoshalma Városi Önkormányzat Képviselő-testülete a helyi önazonosság védelméről szóló rendelet megalkotásával támogatja a helyben élők életminőségének javítását, különös tekintettel azokra, akik a településen élnek, dolgoznak vagy családi kapcsolatokkal bírnak. A rendelet célja összhangot teremteni az egyéni jogok és a közösségi érdekek között.

Részletes indokolás

**Az 1. §-hoz**

A rendelet célját fogalmazza meg.

**A 2. §-hoz**

A rendelet területi és személyi hatályát állapítja meg.

**A 3. §-hoz**

Értelmező rendelkezéseket tartalmaz.

**A 4. §-hoz**

Az alkalmazni kívánt jogvédelmi eszközök bevezetéséről rendelkezik.

**Az 5. §-hoz**

Az elővásárlási jog gyakorlásának szabályait részletezi.

**A 6. §-hoz**

Rendelkezést tartalmaz a betelepülési hozzájárulás mértékéről, illetve a lakcímlétesítés feltételeiről.

**A 7. §-hoz**

A lakcímlétesítési tilalom eseteit sorolja fel.

**A 8. §-hoz**

A lakcímlétesítési engedély feltételeit rögzíti.

**A 9. §-hoz és a 10. §-hoz**

A Hövtv. szerinti mentesség igazolására vonatkozó eljárást, illetve a betelepülési hozzájárulás megfizetése alóli mentességet tartalmazza.

**A 11. §-hoz**

A jogellenes betelepülés jogkövetkezményeiről rendelkezik.

**A 12. §-hoz és a 13. §-hoz**

Hatályba lépés időpontját tartalmazza.